《满庭芳 其三》
清代·李刚己

世界浮沤，英雄过鸟，沧桑不到空门。薰天事业，那值水盈樽。

蝼蚁侯王等耳，只赢得、恩怨纷纷。君不见，丰碑员碣，历历白杨村。

招魂。休更论，蚁宫豪贵，蜗角崩分。任茫茫大地，一粒无存。

却看普施法水，洗千番、浩劫余痕。且莫问，名山片语，尘世几朝昏。

作者简介：李刚己，字刚己，南宫人。光绪甲午进士，官大同知县。有遗集。